Marcus Aedinius Iulianus

thumb|Epistula Aedini Iuliani dextro lateri stelae insculpta.
**Marcus Aedinius Iulianus** (floruit tertio saeculo ineunte) fuit magistratus cuius honorum cursus et munera senatoria et munera equestria alternat. Nam in albo Canusino inter patronos clarissimos nominatur, quod dignitatem eius senatoriam fuisse testatur. Nihilominus praefectus Aegypti anni 222/3 in papyris illius provinciae invenitur et postea (post 223 et ante 238) in Marmore Tauriniaco praefectus praetorio quamquam illae praefecturae ambae ad equestrem cursum pertinent. Antea circa 220 legatus Augusti provinciae Lugdunensis fuerat quae inter provincias senatorias poni solebat.

In Marmore Tauriniaco sedecimo saeculo invento Titus Sennius Sollemnis e civitate Viducassium et sacerdos Romae et Augusti ad aram trium Galliarum prope Lugdunum praeter merita sua et patronos Romanos illustres iactat qui eum dilexerunt, inter quos fuit praefectus praetorio Aedinius Iulianus cuius etiam epistula dextro lateri monumenti insculpi fecit. Nam postquam Aedinius tum cum erat legatus Lugdunensis eum propter 'honestos mores' amare coepit, Sollemnis ipse Romam ad eum venit atque impetravit ut se apud novum legatum Badium Commianum commendaret ita ut ille sibi libenter morem gereret.  Hic habes exemplum illius epistulae ab H.G. Pflaum editum:

:Exemplum epistulae Aedin[i]
:Iuliani praefecti praet(orio)
:ad Badium Comnianum pr[o]
:cur(atorem) et vice praesidis agen[t(em)]
:Aedinius Iulianus Badio
:Comniano sal(utem) in provincia
:Lugduness(i!) quinquefascal(is)
:cum agerem plerosq(ue) bonos
:viros perspexi inter quos
:Sollemnem istum oriundum
:ex civitate Viduc(assium) sacerdote[m]
:quem propter sectam gravitat[em]
:et honestos mores amare coep[i]
:his accedit quod cum Cl(audio) Paulin[o]
:decessori meo in concilio
:Galliarum instinctu quorund[am]
:qui ab eo propter merita sua laes[i]
:videbantur quasi ex consensu provin[c(iarum)]
:accussationem instituere temtar[ent]
:Sollemnis iste meus proposito eor[um]
:restitit provocatione scilicet inte[rpo]
:[s]ita quod patria eius cum inter ce[ter(os)]
:legatum eum creasset nihil de ac
:tione mandassent immo contra laud[as]
:[se]nt qua ratione effectum est ut o[mnes]
:[a]b accusatione desisterent que[m]
:magis magisque amare et compro[bare]
:coepi is certus honoris mei er[ga se]
:ad videndum me in urbem venit [atq(ue)]
:proficiscens petit ut eum tibi [com]
:mendarem recte itaque feceris [si]
:de[si]d[e]rio illius adnueris et r(eliqua)

## Notae 
## Plura legere si cupis 
*Jean-Pierre Coriat, "Les Préfets du prétoire de l'époque sévérienne: un essai de synthèse", *Cahiers du Centre Gustave Glotz*, 2007: 179-198
*John Nicols, Prefects, Patronage and the Administration of Justice", *Zeitschrift für Papyrologie und Epigraphik*, 1988: 201-217 "
*	Hans Georg Pflaum, *Le marbre de Thorigny*, Honoré Champion, 1948
*Arthur Stein, "Le Marbre de Thorigny", *Listy filologické / Folia philologica Supplementum*, 1957: 1-7. 
* Pascal Vipard	, ''"Marmor Tauriniacum" : le marbre de Thorigny, Vieux, Calvados : la carrière d'un grand notable gaulois au début du troisième siècle ap. J.-C.'', De Boccard, 2008

## Nexus externi 
* Aedinius in Paulys Real-Enzyklopädie der classischen Altertumswissenschaft

Categoria:Nati saeculo 2
Categoria:Mortui saeculo 3
Categoria:Praefecti Praetorio
Categoria:Legati Galliae Lugdunensis
Categoria:Praefecti Aegypti
Categoria:Romani antiqui